BERLÍN. Jeho hodnota predstavuje 50 miliárd eur (1,51 bilióna Sk).
Nemecký finančný sektor sa podľa informácií ministerstva financií dohodol na zdvojnásobení úverových liniek na 30 miliárd eur (903,78 miliardy Sk). Vrátane dohodnutých úverov od centrálnej banky vo výške 20 miliárd eur (602,52 miliardy Sk) predstavuje hodnota záchranného balíka pre skupinu HRE 50 miliárd eur (1,51 bilióna Sk).
Nová úverová linka na ďalších 15 miliárd eur (451,89 miliardy Sk) je takisto garantovaná vládou. Mala by pomôcť "stabilizovať inštitút a posilniť finančný systém Nemecka," uvádza sa vo vyhlásení ministerstva financií.
Vláda rovnako ako centrálna banka vyhlásili, že Hypo Real Estate je príliš veľký finančný inštitút na to, aby ho nechali skrachovať. Konečný záchranný balík má o 15 miliárd eur (451,89 miliardy Sk) vyššiu hodnotu než pôvodne navrhnutý, ktorý privátne banky v sobotu odmietli podporiť.
Spolková vláda, centrálna banka, finančný dohľad BaFin a poprední predstavitelia nemeckých úverových a poisťovacích inštitútov nakoniec našli riešenie pre dodatočné požiadavky likvidity zo strany HRE, ktoré vyvstali v posledných dňoch, ako sa uvádza vo vyhlásení ministerstva financií.
Krach finančného koncernu kótovaného na indexe Dax by mal veľký dopad na finančné trhy. V sobotu prekvapivo stroskotal pôvodný záchranný balík, na ktorom sa zúčastnené strany dohodli pred týždňom. Banky stiahli svoje úverové prísľuby. HRE totiž potrebovala podstatne viac než pôvodne predpokladaných 35 miliárd eur (1,05 bilióna Sk).
Zoštátnenie HRE, ktoré banky požadujú, striktne odmietol minister financií Peer Steinbrück aj kancelárka Angela Merkelová.
Informovali o tom agentúry DPA a Bloomberg.